section_heading: Prvi dački rat
paragraph_text: Nakon pomnih priprema u konačnici je okupljena golema vojska. Na pohod je krenulo devet legija s brojnim augzilijarnim (pomoćnim) postrojbama. Polazište vojske bio je Viminacij (današnji Kostolac u Srbiji), tradicionalna baza ratnih kampanja preko Dunava te ujedno i najlakše mjesto za njegov prijelaz. Točka na kojoj su Rimljani prešli Dunav pomoću pontonskog mosta bila je Lederata (Palanka), smještena u blizini tzv. Željeznih vrata, prolazu među karpatskim gorjem koji je vodio prema dačkoj prijestolnici Sarmizegetuzi. Isprva, Dačani su provodili politiku izbjegavanja bitke i taktiku spaljene zemlje. Prvi veći sukob odvio se kraj mjesta Tapae. Kasije Dion zabilježio je da su prije bitke Dačani donijeli veliku gljivu na kojoj je na latinskom bio ispisan poziv Rimljanima da se okrenu i zadrže mir. Pobjedu su nakraju odnijeli Rimljani iako je bitka bila vrlo krvava. Decebal je zimi iste godine pokrenuo ofenzivu na Meziju, pozivajući savezničke Roksolane da se pridruže pohodu. Trajan je odgovorio brzom protuakcijom u kojoj su Dačani i njihovi saveznici opkoljeni i sasječeni. Nakon još nekoliko manjih pobjeda rimske vojske, godine 102. završen je Prvi Dački rat.